RETTENS KENDELSE (Appelafdelingen)
29. juli 2010
Sag T­475/08 P
Radu Duta
mod
Den Europæiske Unions Domstol
»Appel — personalesag — midlertidigt ansatte — ansættelse — stilling som referendar — åbenbart, at appellen skal afvises«
Angående: Appel af dom afsagt af Personaleretten (Anden Afdeling) den 4. september 2008 i sag F­103/07, Duta mod Domstolen (Sml. Pers. I‑A‑1, s. 277, og II‑A‑1, s. 1481), med påstand om ophævelse af denne dom.
Udfald: Appellen forkastes. Radu Duta bærer sine egne omkostninger og betaler Den Europæiske Unions Domstol omkostninger i denne sag.
Sammendrag
1.      Retspleje — fremsættelse af nye anbringender under sagens behandling — betingelser
[Rettens procesreglement, art. 48, stk. 2, art. 138, stk. 1, første afsnit, litra c), og art. 144]
2.      Appel — anbringender — anbringender og argumenter, som blot gentager det for Personaleretten påberåbte — ingen identificering af den påberåbte retlige fejl — afvisning
(Rettens procesreglement, art. 141, stk. 2)
1.      Det fremgår af bestemmelserne i artikel 138, stk. 1, første afsnit, litra c), og artikel 48, stk. 2, sammenholdt med artikel 144 i Rettens procesreglement, at et appelskrift bl.a. skal indeholde en kort fremstilling af de påberåbte søgsmålsgrunde, og at nye anbringender ikke må fremsættes under sagens behandling, medmindre de støttes på retlige og faktiske omstændigheder, som er kommet frem under retsforhandlingerne.
(jf. præmis 28)
Henvisning til:
Domstolen, 13. november 2001, sag C­430/00 P, Dürbeck mod Kommissionen, Sml. I, s. 8547, præmis 17
Retten, 19. januar 2010, sag T­355/08 P, De Fays mod Kommissionen, endnu ikke trykt i Samling af Afgørelser, præmis 34
2.      Et klagepunkt, som ikke specifikt har til formål at identificere den retlige fejl, som den appellerede dom angiveligt er behæftet med, og som i det væsentlige blot gentager de argumenter, der allerede er blevet fremført for Personaleretten, har i realiteten kun til formål at opnå, at de i stævningen for Personaleretten fremsatte påstande pådømmes endnu en gang, hvilket ligger uden for Rettens kompetence.
(jf. præmis 32)
Henvisning til:
Domstolen, 23. marts 2004, sag C­234/02 P, ombudsmanden mod Lamberts, Sml. I, s. 2803, præmis 77 og den deri nævnte retspraksis; Domstolen, 20. september 2006, sag C­4/06 P, Ouariachi mod Kommissionen, ikke trykt i Samling af Afgørelser, præmis 24